Volwasse kinders terug in die huis - Jou Gesin | Solidariteit WêreldJou Gesin | Solidariteit Wêreld
Tuis › Artikels › Volwasse kinders terug in die huis
Volwasse kinders terug in die huis
Die feit dat volwasse kinders terugtrek huis toe het so 'n algemene verskynsel geword dat dit 'n naam gekry het – die boemeranggenerasie. Maar vandag is dit nie net ongetroude kinders wat in hul ouerhuis aanbly om eers op hul voete te kom nie; die Covid-19-pandemie het 'n ekonomiese krisis veroorsaak wat meebring dat baie volwasse kinders, sommige met 'n gesin van hul eie, weer by hul ouers moet intrek. Ouers moet egter nie deur hul kinders oorweldig word en hulself in 'n finansiële penarie plaas nie.
Volgens Gerhard Kotzé, besturende direkteur van die RealNet eiendomsgroep, is daar baie redes waarom jong volwassenes hierdie stap moet neem. Buiten die situasie waarin Covid-19 baie jongmense geplaas het, soos werkloosheid, afdanking weens personeelvermindering, besighede wat moes sluit, verlies van eiendom en soms ook egskeiding, sal dit slegs 'n hartelose ouer wees wat sy of haar eie kind in sulke omstandighede wegwys.
Dit kan ook moontlik beteken dat ouers hul eie planne om byvoorbeeld die groot familiewoning te verkoop en kleiner te gaan of na 'n aftreeoord te gaan vir eers moet uitstel. Hierdie situasie sal ook die ouers se finansiële posisie raak. Daar gaan nou uitgawes en frustrasies wees wat hulle onder normale omstandighede nie sou gehad het nie – nie net die ouers nie, maar ook die volwasse kind wat onafhanklik was en nou weer onder sy of haar ouers se dak moet woon.
Ouers moet egter op die man af wees oor hul grense en verwagtings van hierdie nuwe saamwoonreëling. Kinders sal hulle weer by hul ouers se "reëls" moet aanpas.
Vergeet van die dae toe jy nog 'n kind in die huis was
Eerstens moet verhoed word dat die familie nie terugkeer na die ou patroon nie, wat terugdateer na die dae toe die kinders nog jonk was en die ouers geheel en al verantwoordelik was vir al die take en rekenings.
Selfs al is die volwasse kinders wat terugkeer huis toe nie in staat om 'n finansiële bydra te maak nie, moet hulle ten minste gewillig wees om ander takies te verrig om alles glad te laat verloop en te help om onkoste en uitgawes so vêr moontlik te verminder. Indien bejaarde ouers gebruik maak van 'n huishulp of tuinier, kan dit nou deur die kinders oorgeneem word om daardie geld te bespaar.
Almal in die familie moet ook verstaan dat die begroting net die noodsaaklikhede dek en dat hulle met omsigtigheid te werk moet gaan en alle onnodige uitgawes moet vermy.
Vermy gebruik van aftreegeld
Tweedens moet ouers ten sterkste alle druk om van aftreegeld gebruik te maak om kinders uit die skuld te kry vermy. Op hierdie ouderdom sal dit moeilik wees om die agterstand in te haal; selfs al kry die kinders werk sal dit nie vir hulle moontlik wees om hulle ouers terug te betaal nie. Hulle gaan elke sent nodig hê om self weer op hul voete te kom. Dit is genoeg dat ouers aan hul volwasse kinders en kleinkinders 'n dak oor hul kop gee en ondersteuning bied terwyl die kinders hulle eie skuldposisie en terugbetalingsooreenkomste uitsorteer.
Derdens moet die familie eerlik wees en persoonlike grense en huisreëls bespreek. Dit maak dit natuurlik makliker as die eiendom so ingerig is dat dit meer as een gesin kan akkommodeer. Indien dit nie die geval is nie, moet daar voor die tyd 'n middeweg gevind word.
Wanneer daar reeds 'n wankelrige verhouding is, kan dit dalk erger raak. En daar gaan nou weer iemand wees wat, voor jy uitgaan, skielik wil weet waarheen jy gaan en wanneer jy terugkom. Ouers sal altyd besorg bly en dis 'n voorreg, maar soms gaan dit voel of jy geen privaatheid het nie.
Ouers bly in beheer
Laastens moet daar aanvaar word dat die ouers in beheer van hul huis bly. Dit is veral belangrik wanneer daar kleinkinders betrokke is, aangesien hulle instinktief na hul ouers kyk vir besluite. Die situasie moet op 'n vriendelike en duidelike manier aan hulle verduidelik word sodat hulle nie verward daaroor sal raak nie.
'n Billike verwagting is dat jou kinders sal uittrek sodra hulle weer 'n redelike salaris verdien en dit kan bekostig om 'n eie blyplek te kry.
As jou kind 'n salaris verdien, laat hy/sy huur betaal, al is dit min.
Betrek die kinders by huistake en verdeel die werk, byvoorbeeld om beurte te maak om kos te maak.
Ondersteun jou kind om 'n ekstra inkomste te verdien, daardie verskuilde talent in die werk te steek.
Moenie dit te gerieflik maak sodat jou kinders nie weer die huis wil verlaat nie.
Laat hulle betaal vir internet, selfoon, persoonlike uitgawes, eetgoed wat nie normaalweg op jou inkopielys is nie.
Moenie ingryp en jou kinders se geldelike probleme oplos nie. Dis tyd dat hulle leer om met minder klaar te kom en binne 'n nuwe begroting te lewe.